Aposel 1:1-11.
Na yu gat wanem tingting – nau, tude, Jisas i bisi long mekim wanem samting? Taim Jisas i pinisim wok bilong Em long diwai kros na Em i kirap bek, na Em i go pinis long heven, orait Jisas i sindaun nating o Em i wok yet long sampela samting?
Luk i raitim Buk Aposel. Em i raitim bilong wanpela man, nem bilong em Tiofilus. Luk i laik Tiofilus i mas save long wok Jisas i mekim bihain long wok bilong Em long diwai kros.
Na Luk i raitim 2-pela buk bilong Tiofilus (lukim Aposel 1:1). Fes buk Luk i raitim yumi kolim “Luk”. Luk i raitim bai Tiofilus i ken i save long olgeta samting bilong Jisas – olgeta samting bilong wokabaut bilong Jisas na tisim bilong Jisas na dai bilong Jisas na kirap bek bilong Jisas. Luk i laik Tiofilus i mas save long Jisas na em i ken i bilipim na trastim na bihainim Jisas. (Lukim Luk 1:1-4.)
Wok bilong Jisas long wokabaut bilong Em na long dai bilong Em na long kirap bek bilong Em, Luk i tok olsem, dispela wok em i stat bilong wok na tisim bilong Jisas (lukim Aposel 1:1). Wok bilong Jisas long diwai kros em i wok bilong sevim laip bilong ol manmeri God i bin makim na givim long Jisas bilong sevim – long feitful wok bilong Jisas long diwai kros tasol God bai kisim bek ol. Bihain long dispela hatwok bilong Jisas, orait Jisas Em i wok nau long singautim ol – Em i wok long kisim ol i kam – Em i wok long bungim ol na ol i stap lain manmeri bilong God aninit long bosim bilong Em.
Sampela taim yumi kolim buk Aposel “Wok bilong ol Aposel”. Na dispela i orait liklik. Tasol mobeta yumi makim buk Aposel olsem, “Wok bilong Jisas Krais long han bilong ol aposel na long han bilong sios long strong bilong Holi Spirit.” Long wanem, Luk em i no stori long wok ol aposel i mekim o sios i mekim. Nogat. Em i stori long wok Jisas i mekim …long han bilong ol aposel na long han bilong sios na long strong bilong Holi Spirit. Em olsem tasol dispela i longpela nem tumas, olsem na long dispela as yumi kolim dispela buk “Aposel”. Na yumi holim tingting olsem, Luk em i no stori long wok ol aposel i mekim, nogat, em i stori long wok Jisas i mekim long strong bilong Holi Spirit long han bilong ol aposel.
Ating sampela taim yumi manmeri yumi tingim olsem, taim Jisas i go bek long heven, orait Jisas i larim ol samting bilong Em i stap long han bilong ol aposel, na ol aposel i kirapim tingting bilong ol yet na ol i raun na mekim kainkain wok bilong Jisas long laik na save bilong ol yet.
Tasol dispela i no stret. Lukim lain 2. Jisas yet i tokim ol aposel long wanem kain wok ol i ken i mekim. Jisas yet, long strong bilong Holi Spirit, Em i tokim ol aposel long wanem kain wok ol i mas mekim. Lukim lain 4-5. Jisas i tokim ol aposel long ol i no ken i lusim Jerusalem. Ol i no ken i kirap long laik na save bilong ol yet na ol i raun long mekim ol sampela wok bilong Jisas. Nogat. Ol i mas bihainim tok bilong Jisas na stap long Jerusalem na wetim samting God i bin promisim.
Orait na, God i bin promisim wanem samting?
God i promisim olsem Holi Spirit bai kam. Long liklik taim tasol ol aposel bai kisim Holi Spirit (lain 5) – God bai baptaisim ol long Holi Spirit. Luk i yusim tok “baptais” olsem wanpela tok piksa. Long baptais bilong yumi wara i karamapim na pasim na banisim yumi, na wankain liklik olsem, Holi Spirit bai karamapim na pasim na banisim ol aposel. Em olsem na ol aposel bai stap long stia bilong Holi Spirit – ol bai bihainim stia bilong Holi Spirit long laip bilong ol na long wok bilong ol – stia bilong Holi Spirit bai banisim ol.
[ Sapos yu laik save olsem, yu kisim baptais bilong Holi Spirit o nogat, orait mobeta yu skelim olsem, “Mi bihainim stia bilong Holi Spirit long laip bilong mi o nogat? Sapos yu tanim bel pinis na yu bilipim na trastim God long kisim bek yu long feitful wok bilong Jisas tasol, na yu bihainim stia bilong Holi Spirit long laip bilong yu, long wokabaut na sindaun bilong yu, orait yu ken i save olsem, yu stap insait long baptais bilong Holi Spirit – yu ken i save olsem, baptais bilong Holi Spirit i karamapim na pasim na banisim yu. ]
Na Jisas i tokim ol aposel long ol i ken i mekim wanem kain wok? Jisas i makim wanem kain wok bilong ol?
Lukim lain 8-11.
“8…yupela bai kisim pawa taim Holi Spirit i kam long yupela, na yupela bai i stap witnis bilong Mi long Jerusalem, na long olgeta hap bilong distrik Judia na Samaria, na long olgeta 4-kona bilong dispela graun…..”
Taim ol aposel i kisim baptais long Holi Spirit – taim Holi Spirit i karamapim na pasim na banisim ol aposel na ol i stap long stia bilong Holi Spirit – orait ol i kisim pawa – pawa bilong Holi Spirit – bilong strongim ol bilong witnisim Jisas long Jerusalem, na long olgeta hap bilong distrik Judia na Samaria, na long olgeta 4-kona bilong dispela graun. Holi Spirit bai givim strong long ol aposel, bai ol i tokaut na toksave long feitful wok bilong Jisas long diwai kros na long kirap bek bilong Em, long Jerusalem na Judia na Samaria na long olgeta 4-kona bilong dispela graun.
Ol i bin askim Jisas olsem, “BIKPELA, nau bai Yu kirapim gen kingdom bilong Israel?” Na Jisas i bekim ol olsem, “Dispela samting i no samting bilong yupela.” Lukim lain 6-7. Yu save, ol aposel ol i no ken i bisi long ol dispela kain samting. Nogat. Ol i mas bisi long autim tok bilong feitful wok bilong Jisas na kirap bek bilong Jisas tasol. Wok bilong ol aposel em i wok bilong witnisim feitful wok bilong Jisas na bilong witnisim kirap bek bilong Em. Ol i no ken i putim tingting bilong ol i go long ol narapela samting. Nogat. Ol i mas putim tingting bilong ol long witnisim feitful wok bilong Jisas long diwai kros na long witnisim kirap bek bilong Em.
Taim Holi Spirit i kam long ol aposel, orait Holi Spirit bai givim strong long ol bilong witnisim Jisas. Taim ol i autim tok bilong feitful wok bilong Jisas long diwai kros na kirap bek bilong Em, orait ol i witnisim Jisas. Holi Spirit bai givim strong long ol bilong ol i ken i lusim ples bilong ol na gaden bilong ol na hauslain bilong ol, na i karim ol kainkain hevi, na ol i witnisim Jisas. Holi Spirit bai givim strong long ol bilong tisim na skulim ol manmeri long feitful wok bilong Jisas na kirap bek bilong Em long olgeta 4-kona bilong dispela graun.
Orait na, long wanem as ol aposel bai i stap bilong witnisim feitful wok bilong Jisas long diwai kros na i stap bilong witnisim kirap bek bilong Em?
Long rot bilong witnisim Jisas, Jisas bai singautim ol lain manmeri bilong Em – Em bai kisim ol i kam long Em na bungim ol na ol i stap lain manmeri bilong Em. Ol manmeri Jisas i bin lusim laip bilong Em bilong kisim bek, em ol manmeri God i bin givim Em bilong sevim, orait Jisas bai singautim ol na kisim ol i kam long Em na bungim ol. Taim ol aposel i witnisim dai na kirap bek bilong Jisas, orait ol manmeri God i bin makim bilong kisim bek ol bai harim na ol bai kam long Jisas na ol bai bilipim na trastim God long kisim bek ol long feitful wok bilong Jisas, na wantaim ol bai bihainim Em na i stap aninit long bosim bilong Em.
Yumi skelim sampela toktok long ol narapela hap bilong Baibel bilong helpim yumi klia long dispela samting. Pastaim yumi lukim Jon 10:27-30 wantaim Efesus 1:4….
27Ol sipsip bilong Mi i save harim maus bilong Mi, na Mi save long ol, na ol i bihainim Mi. 28Mi givim laip i stap gut oltaim oltaim long ol, na ol bai i no inap lus. Wanpela man i no inap tru long rausim ol long han bilong Mi. 29Papa bilong Mi i bin givim ol long Mi, Em i winim olgeta samting, na wanpela man i no inap tru long rausim ol long han bilong Papa bilong Mi. 30Mi na Papa bilong Mi, Mitupela i wanpela.
4Long bipo, taim God i no kamapim dispela graun yet, Em i bin makim yumi na pasim yumi long Krais bai yumi i stap holi na i no gat asua long ai bilong Em. Em i bin lavim yumi.
God i bin makim na givim bikpela lain manmeri long Jisas, na Jisas bai givim laip i stap gut oltaim otaim long ol na ol i no inap lus – Jisas bai sevim ol long feitful wok bilong Em long diwai kros. Long rot bilong feitful wok bilong Jisas long diwai kros na kirap bek bilong Em ol manmeri God i makim bilong kisim bek ol bai kisim laip bilong oltaim oltaim – ol i no inap lus.
Long Efesus 1:4 aposel Pol i mekim tok long ol sampela manmeri bilong taun Efesus. Pastaim aposel Pol i bin witnisim feitful wok bilong Jisas na witnisim kirap bek bilong Jisas long ol, na long dispela rot ol i harim na ol i tanim bel na ol i bilipim na trastim God long kisim bek ol long feitful wok bilong Jisas long diwai kros. Pol i lukim dispela kain bilip bilong ol na em i klia olsem, bipo tru God i bin makim ol na pasin ol long Jisas, na nau Jisas i singautim ol na ol i kam aninit long Jisas na bihainim Em. (Long Efesus 1:4, taim Pol i tok “yumi”, orait em i makim em yet na em i makim ol manmeri Efesus i bin tanim bel na i bilipim na trastim God long kisim bek ol long feitful wok bilong Jisas.)
Na yumi lukim Rom 10:13-14….
13….“Olgeta manmeri i singaut long BIKPELA bai kisim laip.” (Joel 2:32) 14Tasol, hau na bai ol i singaut long BIKPELA sapos ol i no bilipim na trastim Em? Na hau na bai ol i bilipim na trastim Em sapos ol i no bin harim tok bilong Em? Na hau na bai ol i harim tok bilong Em sapos wanpela man i no bin autim tok long ol? 15Na hau na bai wanpela man i autim tok long ol sapos BIKPELA i no bin salim em i go bilong autim tok long ol? Buk bilong God i mekim dispela tok, “Lek bilong ol man i kam autim gutnius i naispela tru!” (Aisaia 52:7)
Ol manmeri God i bin makim na givim long Jisas na Jisas i lusim laip bilong Em bilong sevim laip bilong ol, orait ol bai singaut long BIKPELA na ol bai kisim laip. Tasol ol i no inap singaut long BIKPELA nating. Nogat. Pastaim BIKPELA Jisas bai salim man i go bilong autim tok long ol, bilong witnisim feitful wok na kirap bek bilong Jisas, na taim ol i harim tok, orait ol bai bilipim na trastim feitful wok bilong Jisas, na ol bai tanim bel na singaut long Jisas bilong kisim laip (ol bai konfesim sin bilong ol na askim Jisas long sevim ol) – na ol bai kisim laip.
Na em i dispela stori Luk i raitim long buk Aposel. Lukim Aposel 13:48….
48Na taim ol Jentail manmeri i harim tok bilong tupela (Pol na Barnabas), ol i amamas na i tok, “Tok bilong BIKPELA i gutpela tru.” Na ol manmeri God i bin makim bilong kisim laip i stap oltaim oltaim, ol dispela manmeri i bilip.
Pol na Barnabas i bin autim tok bilong feitful wok na kirap bek bilong Jisas, tupela i bin witnisim Jisas, na ol manmeri God i bin makim bilong kisim laip, taim ol i harim, orait ol i tanim bel na ol i bilipim na trastim God long kisim bek ol long feitful wok bilong Jisas long diwai kros – ol i kisim laip long feitful wok bilong Jisas.
Na aposel Pol i tokaut moa long dispela wok bilong Jisas bilong singautim ol lain bilong Em, em ol manmeri God i bin givim Jisas bilong sevim. Lukim Rom 15:18-19….
18-19Mi no ken i toktok long ol samting mi bin mekim. Nogat. Mi bai tokaut long ol samting Krais i bin mekim. Krais i bin givim strong bilong Holi Spirit long mi bilong mekim sampela kain mirakel na bilong strongim tok mi autim na bilong strongim wok mi mekim. Olsem na, Krais i bin yusim mi bilong kisim ol lain Jentail i kam na ol i bihainim God. Em olsem na mi bin autim olgeta gutnius bilong Krais long Jerusalem na i go olgeta long provins Ilirikum.
Pol i tok klia olsem, Jisas i yusim em bilong kisim ol wanwan Jentail manmeri i kam, em ol wanwan manmeri God i bin makim na givim long Jisas bilong sevim long feitful wok bilong Em long diwai kros.
Taim Jisas i kirap bek long matmat Em i stap wantaim ol aposel 40-pela de. Jisas i stap wantaim ol aposel 40-pela de bai ol i ken i save tru olsem, Jisas i stap laip trutru (lukim Aposel 1:3). Na long dispela 40-pela de Jisas i skulim ol aposel long ol samting bilong kingdom bilong God – na em i ol dispela skul yumi lukim insait long Nupela Testamen. Olsem na Jisas i skulim ol long ol samting bilong Papa, na long ol samting bilong feitful wok bilong Jisas long diwai kros, na long ol samting bilong wok bilong Holi Spirit – ol dispela samting em i ol samting bilong kingdom bilong God.
Jisas i tokim ol aposel na ol i mas i stap long Jerusalem pastaim na God i baptaisim ol long Holi Spirit, na dispela baptais long Holi Spirit bai givim strong long ol bilong witnisim feitful wok na kirap bek bilong Jisas long olgeta 4-kona bilong dispela graun.
Buk Aposel em i stori bilong Jisas i yusim ol aposel bilong singautim na kisim ol manmeri bilong Em i kam na ol i bilipim na trastim feitful wok bilong Em long diwai kros, na ol i kisim laip oltaim oltaim long dispela feitful wok bilong Em. Holi Spirit i givim strong long ol bilong witnisim Jisas, bilong autim tok bilong feitful wok na kirap bek bilong Jisas. Long dispela rot Jisas i kisim i kam ol manmeri God i bin givim Em bilong sevim, na ol i stap wantaim aninit long bosim bilong Em insait long femili bilong God.
Harim. Jisas i no tokim ol aposel long mekim wok bilong witnisim ol samting bilong ol yet (wankain olsem ol sampela misin i save witnisim ol misin samting bilong ol yet – ol i toktok planti long ol samting bilong misin bilong ol yet). Nogat. Wok bilong ol aposel em i wok bilong witnisim feitful wok na kirap bek bilong Jisas. Long dispela rot Jisas i singautim ol lain manmeri bilong Em, em ol lain manmeri Em i bin lusim laip bilong Em bilong God i kisim bek ol na ol i stap laip wantaim Em. Jisas i yusim ol aposel bilong kisim ol lain bilong Em i kam insait long femili bilong God. Ol femili bilong God i save bilipim na trastim God long kisim bek ol long feitful wok na kirap bek bilong Jisas, na ol i stap aninit long Em na bihainim Em na lavim Em.
Na Jisas i wok yet long yusim ol manmeri bilong God bilong kisim ol lain bilong Em i kam insait long femili bilong Em. Jisas i wok long yusim yumi i bilipim na trastim feitful wok na kirap bek bilong Jisas bilong kisim ol sampela manmeri bilong Em moa i kam long Em – i kam insait long femili bilong Em na ol i stap wantaim aninit long Em. Dispela em i stori bilong buk Aposel na dispela i mas i stap stori bilong yumi tu. Wok bilong yumi em i wok bilong witnisim feitful wok na kirap bek bilong Jisas. Na Jisas bai yusim dispela witnis wok bilong kisim ol sampela lain moa bilong Em i kam, bai ol i bung i stap manmeri bilong God hia long ol wanwan ples nabaut long dispela graun. Na ol bai givim tok tenkyu long Jisas long feitful wok bilong Em bilong sevim laip bilong ol – ol bai i stap nupela komyuniti, sios komyuniti, bilong litimapim nem bilong God.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn